和守訥上人五峰見寄之作
作者：郭祥正
朝代：宋

paragraphs: 木杯足躡浮驚湍，却愛五峰如戲鸞。
一錫飛來卓出蒼玉髓，又有黄金百鎰藏蒲團。
道人得道每如此，倐來忽往非生死。
叢林成就八百年，香厨日供三千指。
訥師今亦浮杯徒，問答言詞瀉秋水。
脱去儒冠披壞衣，一生長在名山裏。
殷勤笑我騎鯨魚，詩狂酒怪何時已。
七言哦罷欲無言，坐看峰頭片雲起。